ΓΡΑΠΤΗ ΕΡΩΤΗΣΗ E-1720/98

υποβολή: María Sornosa Martínez (GUE/NGL) προς την Επιτροπή

(29 Μαΐου 1998)

Θέμα: Εκτεταμένη εμφάνιση Ηπατίτιδας C στη Βαλένθια

Σε δύο νοσοκομεία της Βαλένθια (La Fe και Casa de la Salud), αναφέρθηκε έντονη εκδήλωση της ηπατίτιδας C, η οποία μέχρι στιγμής έχει προσβάλει τουλάχιστο 217 άτομα, η πλειοψηφία των οποίων υποβλήθηκε σε αναισθησία από τον ίδιο ιατρό, που παρενέβη στις εγχειρήσεις στις οποίες υποβλήθηκαν στα εν λόγω ιατρικά κέντρα.

Το Υπουργείο Υγείας της αντίστοιχης αυτονομίας έλαβε γνώση των γεγονότων χάρη σε καταγγελίες συνδικάτων, καταναλωτών, κομμάτων της αντιπολίτευσης και οργανισμών προστασίας της δημόσιας υγείας, δεν έχει όμως δώσει ακόμη ικανοποιητική απάντηση σχετικά με την καθυστέρηση στην εντόπιση της έντονης εκδήλωσης της ηπατίτιδας, διότι υπολογίζει ότι απαιτείται χρόνος αναμονής τριών μηνών προκειμένου να συγκεντρωθούν αξιόπιστα στοιχεία σχετικά με την εμφάνιση της ασθένειας και την προέλευσή της.

Ο Τίτλος XIII (πρώην τίτλος X) της Συνθήκης για τη Δημόσια Υγεία, άρθρο 152 (πρώην 129), αναφέρει ότι "Η δράση της Κοινότητας, πουαφορά τις εθνικές πολιτικές, αποβλέπει στη βελτίωση της δημόσιας υγείας, την πρόληψη των ασθενειών και την αποφυγή των πηγών κινδύνου για την ανθρώπινη υγεία. Η εν λόγω δράση περιλαμβάνει την καταπολέμηση των σοβαρών ασθενειών που μεταδίδονται ευρέως, στηρίζοντας την έρευνα των αιτιών, της μετάδοσης και της πρόληψης της ασθένειας, καθώς και την ενημέρωση και την εκπαίδευση σε θέματα υγείας", ενώ ο Τίτλος XIV (πρώην τίτλος XI) της Συνθήκης αναφέρεται στην Προστασία των Καταναλωτών, Άρθρο 153 (πρώην 129Α), 3β, στο οποίο γίνεται αναφορά στην εφαρμογή των μέτρων που στηρίζουν, συμπληρώνουν και ελέγχουν την πολιτική των κρατών μελών όσον αφορά την εξασφάλιση υψηλού επιπέδου ασφάλειας για τους καταναλωτές,

1. Έχει προβλέψει η Επιτροπή, σε συνεργασία με τις αρμόδιες τοπικές και εθνικές αρχές, να λάβει μέτρα έκτακτης ανάγκης σε παρόμοιες περιπτώσεις επιδημικών εκρήξεων;

2. Προτίθεται η Επιτροπή να ζητήσει από τις υγειονομικές αρχές της Ισπανίας εκτιμήσεις ως προς την προέλευση, τους μηχανισμούς μετάδοσης και τις επιπτώσεις της εν λόγω επιδημικής έκρηξης στον πληθυσμό;

3. Είναι σε θέση να ερευνήσει η Επιτροπή εάν, εκ μέρους του Υπουργείου Υγείας της εν λόγω αυτονομίας, έχει επιτελεστεί παρακολούθηση της σχετικής τράπεζας δεδομένων, αρμόδιας για τη συγκέντρωση όλων των πληροφοριών που αφορούν τους μηχανισμούς επιδημιολογικής παρακολούθησης;

Απάντηση του κ. Flynn εξ ονόματος της Επιτροπής

(20 Ιουλίου 1998)

Η Επιτροπή είναι ενήμερη για τα πρόσφατα κρούσματα ηπατίτιδας C σε δύο νοσοκομεία της Valencia και γνωρίζει τη σημασία του ζητήματος αυτού για τη δημόσια υγεία. Η Επιτροπή γνωρίζει ότι οι ισπανικές αρχές έχουν λάβει μέτρα για να διερευνηθούν πλήρως οι συνθήκες και η έκταση της μετάδοσης και ότι ερευνάται ο αριθμός των ατόμων στα οποία ενδέχεται να έχει μεταδοθεί η νόσος. Η Επιτροπή βρίσκεται σε επαφή με τις ισπανικές αρχές όσον αφορά τις εξελίξεις του θέματος. Τονίζει, ωστόσο, ότι αρμόδια για τη διερεύνηση τέτοιου είδους επιδημικών εκρήξεων είναι τα κράτη μέλη.

Η Επιτροπή έχει ήδη δώσει ιδιαίτερη προτεραιότητα στο ζήτημα της ηπατίτιδας C, στηρίζοντας τις προσπάθειες εποπτείας και οργανώνοντας δύο σεμινάρια για ειδικά θέματα της μόλυνσης από την ηπατίτιδα C σε κοινοτικό επίπεδο, με ειδική αναφορά στις μολύνσεις νοσοκομειακής προέλευσης. Επιπροσθέτως, και με σκοπό τη γενικότερη βελτίωση της κατάστασης όσον αφορά τις μεταδοτικές νόσους, η Επιτροπή έχει προτείνει τη σύσταση κοινοτικού δικτύου για την επιδημιολογική παρακολούθηση και έλεγχο των μεταδοτικών ασθενειών στην Κοινότητα. Η ενλόγω πρόταση απόφασης του Κοινοβουλίου και του Συμβουλίου για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Ευρωπαϊκή Κοινότητα(1), που βρίσκεται υπό έγκριση, αναφέρεται ιδίως στην ηπατίτιδα C λόγω της σημασίας αυτής της νόσου για τη δημόσια υγεία.

Σύμφωνα με αυτή την απόφαση, τα κράτη μέλη αναφέρουν τέτοιου είδους κρούσματα στο κοινοτικό δίκτυο (στο οποίο συμμετέχει η Επιτροπή)και συντονίζουν τα ενδεδειγμένα μέτρα.

(1) COM(98)79 τελικό.